2020. gada 10. novembrī Noteikumi Nr. 677

Rīgā (prot. Nr. 70 32. §)

**Noteikumi par aizdevumiem un to procentu likmju subsīdijām komersantiem konkurētspējas veicināšanai**

Izdoti saskaņā ar

[Attīstības finanšu institūcijas likuma](https://m.likumi.lv/ta/id/270323-attistibas-finansu-institucijas-likums)

[12. panta](https://m.likumi.lv/ta/id/270323-attistibas-finansu-institucijas-likums#p12) ceturto daļu

**I. Vispārīgie jautājumi**

1. Noteikumi nosaka:

1.1. atbalsta piešķiršanas nosacījumus aizdevumu un to procentu likmju subsīdiju veidā;

1.2. kārtību, kādā īsteno šajos noteikumos ietverto aizdevumu un to procentu likmju subsīdiju programmu (turpmāk – krīzes aizdevumu programma);

1.3. aizdevumu un to procentu likmju subsīdiju piešķiršanai pieejamo finansējumu;

1.4. atbalstāmo darbību un izmaksu attiecināmības nosacījumus;

1.5. atbalsta uzskaiti, neatbalstāmās nozares un darbības.

2. Krīzes aizdevumu programmas mērķis ir sekmēt komersantu attīstību, konkurētspēju, eksporta apjoma saglabāšanu un palielināšanu, nodrošinot finansējumu dzīvotspējīgu uzņēmējdarbības projektu īstenošanai, un veicināt Latvijas tautsaimniecības ilgtspējīgu attīstību un starptautisko konkurētspēju.

3. Krīzes aizdevumu programmas ietvaros aizdevumus sniedz un to procentu likmju subsīdijas piemēro akciju sabiedrība "Attīstības finanšu institūcija Altum" (turpmāk – sabiedrība "Altum").

4. Šo noteikumu izpratnē finansējumu var saņemt komersants, kas atbilst šādiem nosacījumiem:

4.1. tas ir lielais komersants, kas atbilst Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014), 2. panta 24. punktā noteiktajai definīcijai, vai vidējais komersants, kas atbilst Komisijas regulas Nr. 651/2014 I pielikuma 2. panta 1. punktā noteiktajiem kritērijiem un pārsniedz Komisijas regulas Nr. 651/2014 I pielikuma 2. panta 2. punktā noteiktos kritērijus;

4.2. tas ir reģistrēts Latvijas Republikas Uzņēmumu reģistrā;

4.3. investīciju projekta mērķis ir konkurētspējas saglabāšana un veicināšana ārvalstu noieta tirgos;

4.4. aizdevuma un tā procentu likmju subsīdijas mērķis atbilstoši Komisijas regulas Nr. 651/2014 2. panta 49. punktam ir investīcijas komersanta projekta sākotnējos ieguldījumos – materiālajos un nemateriālajos aktīvos ražošanas uzsākšanai, paplašināšanai (tai skaitā komersantu pārņemšanai) un efektivizācijai vai paredzamo algu izmaksām, ko rada sākotnējā ieguldījuma rezultātā radītās darbvietas (turpmāk – paredzamo algu izmaksas), par divu gadu periodu;

4.5. tam saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju nav nodokļu vai nodevu parādu, tai skaitā valsts sociālās apdrošināšanas obligāto iemaksu parāda, kas kopsummā pārsniedz 150 *euro*, vai, ja parāds kopsummā pārsniedz 150 *euro*, tam ir piešķirts samaksas termiņa pagarinājums vai Valsts ieņēmumu dienests ir pieņēmis lēmumu par nokavēto nodokļu maksājumu labprātīgu izpildi;

4.6. tas nav uzskatāms par grūtībās nonākušu uzņēmumu saskaņā ar Komisijas regulas Nr. 651/2014 2. panta 18. punktu;

4.7. uz to neattiecas līdzekļu atgūšanas rīkojums saskaņā ar Komisijas regulas Nr. 651/2014 1. panta 4. punkta "a" apakšpunktu.

5. Šo noteikumu izpratnē saistītās personas ir saimnieciskās darbības veicēji, kas atbilst Komisijas regulas Nr. 651/2014 I pielikuma 3. panta 3. punktā noteiktajai definīcijai.

6. Krīzes aizdevumu programmas īstenošanai pieejamo finansējumu veido valsts budžeta finansējums 50 000 000 *euro* apmērā. Finansējumu izmanto sabiedrības "Altum" sagaidāmo zaudējumu segšanai, aizdevumu izsniegšanai un aizdevumu procentu likmju subsīdijām. Sabiedrības "Altum" pārvaldības maksas segšanai izmanto krīzes aizdevumu programmas ietvaros atmaksāto finansējumu – klientu maksājumus no aizdevumiem.

7. Lai nodrošinātu finansējumu aizdevumu piešķiršanai, sabiedrība "Altum" var piesaistīt valsts aizdevumu līdz 100 000 000 *euro* apmērā kredītlīnijas veidā vai piesaistīt aizdevumu no starptautiskajām finanšu institūcijām, vai emitēt obligācijas. Valsts aizdevuma atmaksas termiņš ir līdz 2045. gada 31. decembrim. Valsts aizdevumam nepiemēro riska likmi, un to nodrošina ar komercķīlu, sabiedrībai "Altum" ieķīlājot prasījuma tiesības un to nākamās sastāvdaļas kā lietu kopību, kas izrietēs no sabiedrības "Altum" izsniegtajiem aizdevumiem.

8. Aizdevuma līgumu noslēgšanas beigu termiņš ir termiņš, kas noteikts Komisijas regulas Nr. 651/2014 58. panta 4. punktā un 59. pantā.

9. Ekonomikas ministrija un sabiedrība "Altum" slēdz līgumu par krīzes aizdevumu programmas ieviešanu un uzraudzību.

**II. Krīzes aizdevumu** **programmas** **nosacījumi**

10. Finansējumu sniedz kā reģionālo atbalstu saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. pantu.

11. Komersanta projektam piesaistītā atbalsta ietvaros atbalstu sniedz par ieguldījumiem materiālajos aktīvos (saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 29. punktu) un nemateriālajos aktīvos (saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 30. punktu) vai paredzamo algu izmaksām (saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 31. punktu), ievērojot šādus nosacījumus:

11.1. atbalstāmās izmaksas ir sākotnējie ieguldījumi saskaņā ar Komisijas regulas Nr. 651/2014 2. panta 49. punkta "a" un "b" apakšpunktu;

11.2. aktīvi ir jauni (izņemot komercdarbības vietas iegādi vai ja aktīvus iegādājas vidējais komersants) atbilstoši Komisijas regulas Nr. 651/2014 14. panta 6. punktā minētajiem nosacījumiem;

11.3. nemateriālie aktīvi atbilst Komisijas regulas Nr. 651/2014 14. panta 8. punktā minētajiem nosacījumiem. Lielajiem komersantiem nemateriālos aktīvus var finansēt līdz 50 % no sākotnējo ieguldījumu kopējām attiecināmajām ieguldījumu izmaksām;

11.4. ja finansējumu piešķir paredzamo algu izmaksām:

11.4.1. paredzamo algu izmaksas aprēķina kā pieļaujamās izmaksas divu gadu periodā par sākotnējo ieguldījumu rezultātā radītajām darbvietām atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 4. punkta "b" apakšpunktam;

11.4.2. atbilstoši Komisijas regulas Nr. 651/2014 14. panta 9. punktā noteiktajām prasībām:

11.4.2.1. sākotnējo ieguldījumu projekts attiecīgajā komercdarbības vietā rada faktisku darbinieku skaita pieaugumu salīdzinājumā ar vidējo rādītāju iepriekšējos 12 mēnešos, kas nozīmē, ka no attiecīgajā periodā izveidoto darbvietu skaita atņem visas zaudētās darbvietas;

11.4.2.2. darbvietas aizpilda triju gadu laikā pēc sākotnējo ieguldījumu pabeigšanas;

11.4.2.3. darbvietas komersantā tiek saglabātas vismaz piecus gadus pēc tam, kad attiecīgā darbvieta pirmo reizi aizpildīta (pieņemts darbinieks);

11.5. komersantam nepieciešams izvēlēties, vai projekta ietvaros tiks attiecinātas sākotnējo ieguldījumu izmaksas vai arī paredzamo algu izmaksas par divu gadu periodu;

11.6. maksimāli pieļaujamā atbalsta intensitāte krīzes aizdevumu programmas ietvaros ir 35 % (lielajiem komersantiem) vai 45 % (vidējiem komersantiem) no atbalstāmajām izmaksām atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 12. punktam.

12. Lai saņemtu finansējumu, komersantam jāievēro šādi nosacījumi:

12.1. sniegtajam finansējumam ir stimulējoša ietekme atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 6. panta 2. punktā minētajām pazīmēm:

12.1.1. šo noteikumu 22.1. apakšpunktā minētais pieteikums ir iesniegts pirms darbu uzsākšanas ar ieguldījumu projektu atbilstoši Komisijas regulas Nr. 651/2014 2. panta 23. punktam;

12.1.2. ja projektam piesaista citu valsts budžeta finansējumu, darbu ar projektu var uzsākt tad, kad visās iestādēs, kur pretendē uz atbalstu, ir iesniegts pieteikums un ir pieņemts lēmums par atbalsta piešķiršanu vai noslēgts līgums, ja atbalstu nepiešķir ar lēmumu, atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 6. panta 2. punktam;

12.2. sākotnējie ieguldījumi paliek Latvijas Republikā vismaz piecus gadus (lielajiem komersantiem) vai trīs gadus (vidējiem komersantiem) atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 5. punktam;

12.3. komersants apstiprina, ka pēdējo divu gadu laikā pirms pieteikšanās uz atbalstu nav pārcēlis komercdarbības vietu no Eiropas Ekonomikas zonas uz komercdarbības vietu, kurā tiks veikts sākotnējais ieguldījums, kuram pieprasīts atbalsts, un apņemas to nedarīt divus gadus pēc tam, kad pabeigts sākotnējais ieguldījums, kuram tiek pieprasīts atbalsts.

13. Lielajiem komersantiem finansējumu būtiskām izmaiņām un esošas komercdarbības vietas darbības dažādošanai var piešķirt, ja tiek ievēroti Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 7. punktā minētie nosacījumi par:

13.1. atbalstāmajām izmaksām būtiskām pārmaiņām ražošanas procesā;

13.2. atbalstāmajām izmaksām esošas komercdarbības vietas darbības dažādošanai.

14. Aizdevuma maksimālais apmērs ir 15 000 000 *euro*. Aizdevums nepārsniedz 75 % no komersanta sākotnējo ieguldījumu projekta atbalstāmajām izmaksām, ievērojot šo noteikumu 17. punktā minētos nosacījumus.

15. Aizdevuma termiņu nosaka, ņemot vērā aizņēmēja nozares specifiku, ekonomisko ciklu, aizdevuma izmantošanas mērķi un par aizdevuma līdzekļiem iegādājamo aktīvu lietderīgo kalpošanas laiku un amortizācijas termiņu. Aizdevuma termiņš nepārsniedz:

15.1. trīs gadus – investīciju aizdevumiem, kur pieļaujamās izmaksas tiek rēķinātas, pamatojoties uz paredzamajām algu izmaksām saskaņā ar šiem noteikumiem;

15.2.  20 gadus – aizdevumiem sākotnējiem ieguldījumiem, nepārsniedzot iegādājamo aktīvu lietderīgo kalpošanas laiku un amortizācijas termiņu.

16. Sabiedrības "Altum" aizdevums tiek piešķirts sadarbībā ar kredītiestādi, līzinga sabiedrību vai citu finanšu institūciju (turpmāk – cits finansētājs) kā sindicētais aizdevums. Sabiedrības "Altum" aizdevums:

16.1. ir struktūrā subordinēts attiecībā pret kredītiestādes sniegto ilgtermiņa kredītu vai finanšu līzingu un ir pastiprināts ar zemāku nodrošinājuma kārtu nekā cita finansētāja sniegtais ilgtermiņa kredīts vai finanšu līzings;

16.2. nepārsniedz 50 % no sindicētā aizdevuma.

17. Komersants atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 14. punktam nodrošina līdzfinansējumu vismaz 25 % apmērā no projekta atbalstāmajām izmaksām, izmantojot pašu līdzekļus vai ārējo finansējumu, tai skaitā cita finansētāja izsniegtu ilgtermiņa kredītu vai finanšu līzingu. Par šo līdzfinansējumu nav saņemts nekāds publiskais atbalsts, tai skaitā *de minimis* atbalsts.

18. Sabiedrības "Altum" aizdevuma procentu likmi nosaka, ņemot vērā aizņēmēja kredītreitingu un aizdevuma nodrošinājuma līmeni:

18.1. aizdevuma procentu likme investīcijām vai paredzamo algu izmaksām pēc procentu likmju subsīdijas piemērošanas (ja tāda tiek piešķirta) ir vienāda ar cita finansētāja aizdevuma procentu likmi;

18.2. aizdevuma procentu likmi var fiksēt uz laiku līdz 10 gadiem;

18.3. komersanta kredītreitings nav zemāks par "B" saskaņā ar šo noteikumu pielikumu.

19. Sabiedrības "Altum" aizdevumam pieejama aizdevuma procentu likmju subsīdija, kas tiek piešķirta kā aizdevuma procentu likmes samazinājums par visu attiecīgo atbalsta periodu, ievērojot šādus nosacījumus:

19.1. aizdevuma procentu likmju subsīdija nepārsniedz aizdevuma gada procentu likmi 2,5 % apmērā;

19.2. aizdevuma procentu likmju subsīdija pieejama uz visu aizdevuma periodu;

19.3. aizdevuma procentu likmes subsīdijas noteikšanā tiek ņemta vērā šo noteikumu 27. punktā minētā aprēķina formula.

20. Sabiedrība "Altum" aizdevuma pamatsummas atmaksu investīcijām var atlikt uz laiku līdz 10 gadiem.

21. Ja pārkāptas šo noteikumu prasības, kas izriet no Komisijas regulas Nr. 651/2014 nosacījumiem, komersantam ir pienākums atmaksāt sabiedrībai "Altum" visu projekta ietvaros saņemto nelikumīgo komercdarbības atbalstu kopā ar procentiem, kuru likmi publicē Eiropas Komisija saskaņā ar Komisijas 2004. gada 21. aprīļa Regulas (EK) Nr. 794/2004, ar ko īsteno Padomes Regulu (ES) [2015/1589](http://eur-lex.europa.eu/eli/reg/2015/1589/oj/?locale=LV), ar ko nosaka sīki izstrādātus noteikumus Līguma par Eiropas Savienības darbību [108.](https://likumi.lv/ta/id/283610#p108) panta piemērošanai (turpmāk – Komisijas regula Nr. 794/2004), 10. pantu, tiem pieskaitot 100 bāzes punktus, no dienas, kad aizdevums tika izmaksāts komersantam, līdz tā atgūšanas dienai, ievērojot Komisijas regulas Nr. 794/2004 11. pantā noteikto procentu likmes piemērošanas metodi.

**III. Finansējuma pieteikuma iesniegšanas kārtība**

22. Lai saņemtu finansējumu, komersants iesniedz sabiedrībā "Altum" šādus dokumentus:

22.1. pieteikumu finansējumam un biznesa plānu pirms projekta īstenošanas uzsākšanas. Biznesa plāns satur projekta aprakstu, mārketinga stratēģiju, produkta aprakstu, informāciju par plānoto naudas plūsmu un citu sabiedrības "Altum" pieprasīto informāciju, kas nepieciešama šajā punktā minēto dokumentu precizēšanai un pamatošanai;

22.2. informāciju par komersanta iepriekš saņemto atbalstu sākotnējo ieguldījumu projektiem un saņemto *de minimis* atbalstu, kā arī informāciju par citu atbalsta programmu vai individuālo atbalsta projektu ietvaros iesniegtajiem pieteikumiem atbalsta saņemšanai sākotnējiem ieguldījumiem, par kuriem atbildīgā institūcija ir vai nav pieņēmusi lēmumu, norādot atbalsta piešķiršanas datumu, atbalsta sniedzēju, atbalsta programmu un plānoto vai piešķirto atbalsta summu un intensitāti, lai sabiedrība "Altum" spētu pārliecināties par normu korektu izpildi;

22.3. komersanta parakstītu apliecinājumu, ka tas nav veicis un neveiks Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 16. punktā norādītās darbības, kuras definētas Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 61.a punktā.

23. Pēc finansējuma pieteikuma saņemšanas sabiedrība "Altum" sazinās ar citu finansētāju, kurā komersantam ir saistības, par iespēju kopīgi finansēt projektu, ja līdz šim nav piesaistīts cits finansētājs. Sabiedrība "Altum" pieņem lēmumu atteikt finansējumu, ja netiek piesaistīts cits finansētājs.

24. Sabiedrība "Altum" pieņem lēmumu par aizdevuma piešķiršanu, pamatojoties uz saimnieciskās darbības veicēja iesniegtajiem šo noteikumu 22.1. apakšpunktā minētajiem dokumentiem, finansējot tikai tādas darbības, kuras sabiedrība "Altum" ir atzinusi par ekonomiski dzīvotspējīgām, tai skaitā izvērtējot saimnieciskās darbības veicēja biznesa idejas potenciālu un ilgtspēju, projekta īstenošanai nepieciešamo līdzfinansējumu, nodrošinājuma pietiekamību un likviditāti, saimnieciskās darbības veicēja esošo un nākotnes finanšu situāciju, zināšanu un pieredzes atbilstību, kā arī analizējot identificētos uzņēmējdarbības riskus un citus faktorus saimnieciskās darbības veicēja aizdevuma kvalitātes noteikšanai, tostarp nodrošinot pamatotas projekta līdzfinansējuma un nodrošinājuma koeficienta attiecības piemērošanu.

25. Ikvienu sākotnējo ieguldījumu, kuru tas pats saņēmējs (grupas līmenī) ir sācis triju gadu laikā no dienas, kad sākti darbi pie cita atbalstītā ieguldījuma tajā pašā Statistiski teritoriālo vienību nomenklatūras 3. līmeņa reģionā, uzskata par daļu no vienota ieguldījumu projekta. Ja šis vienotais ieguldījumu projekts ir lielu ieguldījumu projekts saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 52. punktu, atbalstu šo noteikumu ietvaros nepiešķir, ja vienotā sākotnējo ieguldījumu projekta atbalstāmo izmaksu kopsumma pārsniedz 50 000 000 *euro*.

26. Šo noteikumu ietvaros finansējumu komersantam piešķir, ievērojot Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 5. punktā minētos nosacījumus.

**IV. Subsīdijas ekvivalenta aprēķināšana un atbalsta kumulācija**

27. Subsīdijas ekvivalentu vienlaikus ar piešķirto aizdevumu un to procentu likmju subsīdiju aprēķina kopā par visu atbalsta periodu, faktiski piemērojamo procentu summu, kas ietver procentu likmes subsīdiju maksimāli 2,5 % apmērā, atskaitot no procentu summas, kura jāmaksā saskaņā ar Eiropas Komisijas konkrētajam periodam noteikto bāzes likmi, kā arī riska likmi, kuras procentuālais apmērs tiek noteikts atbilstoši sabiedrības "Altum" izsniegtajam aizdevuma saņēmēja reitingam un piedāvātajam nodrošinājumam (bāzes un risku likmes publicētas Eiropas Komisijas Konkurences ģenerāldirektorāta tīmekļvietnē un šo noteikumu pielikumā), ievērojot Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 5. pantu.

28. Atbalstu, kas piešķirts saskaņā ar šiem noteikumiem:

28.1. var apvienot ar citu valsts atbalstu, kura atbalstāmās izmaksas nav nosakāmas, nepārsniedzot šajos noteikumos paredzēto finansējuma intensitāti un apmēru un nepārsniedzot maksimālā publiskā finansējuma apmēru vai maksimālo robežvērtību, kas noteikta citā valsts atbalsta programmā, individuālā atbalsta projektā vai Eiropas Komisijas lēmumā;

28.2. par vienām un tām pašām atbalstāmajām izmaksām, nedrīkst apvienot ar atbalstu, kuru sniedz saskaņā ar Eiropas Komisijas lēmumiem, kas pieņemti atbilstoši Komisijas 2020. gada 19. marta paziņojumam "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863);

28.3. paredzamajām algu izmaksām, nedrīkst apvienot ar reģionālo atbalstu tā paša vai citu reģionālo atbalsta projektu vai programmu ietvaros, tai skaitā attiecībā uz atbalstu algu izmaksām vai sākotnējo ieguldījumu izmaksām, kā arī ar citu atbalstu darba algu izmaksām citu atbalsta projektu vai programmu ietvaros.

29. Ņemot vērā šo noteikumu 28.3. apakšpunktā minēto izņēmumu, piešķirto finansējumu šajos noteikumos minētajām atbalstāmajām izmaksām var apvienot ar citas atbalsta programmas vai individuālā atbalsta projekta ietvaros piešķirto finansējumu, tai skaitā ar *de minimis* atbalstu, ievērojot nosacījumu, ka šo noteikumu ietvaros piešķirtais finansējums kopā ar citas atbalsta programmas vai individuālā atbalsta projekta ietvaros piešķirto finansējumu komersantiem nepārsniedz maksimāli pieļaujamo reģionālā finansējuma intensitāti 35 % apmērā, ievērojot Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 8. panta 5. punktu un 14. panta 12. punktu.

30. Kredītiestāžu finansētiem aizdevumiem krīzes aizdevumu programmas ietvaros aizdevumu procentu likmju subsīdijas nesniedz.

**V. Atbalsta uzskaite, neatbalstāmās nozares un darbības**

31. Sabiedrība "Altum":

31.1. nodrošina informācijas uzskaiti par sniegto finansējumu. Sabiedrība "Altum" minēto informāciju glabā 10 gadus no dienas, kad šo noteikumu ietvaros ir piešķirts pēdējais atbalsts atbilstoši Komisijas regulas Nr. 651/2014 12. pantam, un informāciju pēc pieprasījuma iesniedz Eiropas Komisijā;

31.2. informāciju par šo noteikumu ietvaros izsniegto atbalstu publicē atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 9. panta 1. un 4. punktā noteiktajām publicitātes pasākumu prasībām atbilstoši normatīvajam aktam par kārtību, kādā publicē informāciju par sniegto komercdarbības atbalstu un piešķir un anulē elektroniskās sistēmas lietošanas tiesības.

32. Komersants:

32.1. pieteikumā finansējumam pamato un projekta īstenošanas laikā nodrošina darbības vai izmaksu nošķiršanu saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 3. punktu, ja tas vienlaikus darbojas saskaņā ar šiem noteikumiem atbalstāmajās un neatbalstāmajās nozarēs un darbībās;

32.2. uzglabā informāciju un dokumentus par krīzes aizdevumu programmas ietvaros saņemto atbalstu 10 gadus no dienas, kad ir saņemts atbalsts.

33. Sabiedrības "Altum" un aizņēmēja aizdevuma līguma noslēgšanas datums uzskatāms par atbalsta piešķiršanas datumu.

34. Finansējumu nepiešķir šādām darbībām, nozarēm un saimnieciskās darbības veicējiem:

34.1. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 2. punkta "c" un "d" apakšpunktā noteiktajām darbībām;

34.2. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 3. punktā noteiktajām nozarēm atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 8., 9., 10. un 11. punktā noteiktajām definīcijām;

34.3. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 13. panta "a" un "b" punktā noteiktajām nozarēm:

34.3.1. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 13. panta "a" punktā noteiktajām nozarēm atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 13., 43. un 44. punktā noteiktajām definīcijām un kuģubūvei, kas tiek definēta kā pašpiedziņas komerciālo kuģu būve. Pašpiedziņas komerciālie kuģi ir tādi kuģi, kuriem, izmantojot savu paša dzinējspēku un vadību, ir visas īpašības, lai tie būtu piemēroti patstāvīgai kuģošanai atklātā jūrā vai pa iekšzemes ūdensceļiem, un kuri pieder pie vienas no šādām kategorijām:

34.3.1.1. jūras kuģi, kas nav mazāki par 100 bruto tonnām, un līdzvērtīga izmēra iekšzemes ūdensceļu kuģi, ko izmanto pasažieru un (vai) preču pārvadāšanai;

34.3.1.2. jūras kuģi, kas nav mazāki par 100 bruto tonnām, un līdzvērtīga izmēra iekšzemes ūdensceļu kuģi, ko izmanto īpašu pakalpojumu sniegšanai (piemēram, bagarkuģi un ledlauži);

34.3.1.3. velkoņi, kuru jauda nav mazāka par 365 kW;

34.3.1.4. šo noteikumu 34.3.1.1., 34.3.1.2. un 34.3.1.3. apakšpunktā minēto kuģu nepabeigti korpusi, kas ir peldoši un pārvietojami;

34.4. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 13. panta "b" punktā noteiktajām nozarēm atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 45. un 130. punktā noteiktajām definīcijām;

34.5. ieroču un munīcijas tirdzniecībai (NACE 2. red. grupa 47.78 "Citur neklasificēta jaunu preču mazumtirdzniecība specializētajos veikalos");

34.6. tabakas izstrādājumu ražošanai un tirdzniecībai (NACE 2. red. 12. nodaļa "Tabakas izstrādājumu ražošana", grupa 46.35 "Tabakas izstrādājumu vairumtirdzniecība" un grupa 47.26 "Tabakas izstrādājumu mazumtirdzniecība specializētajos veikalos");

34.7. alkohola tirdzniecībai (NACE 2. red. grupa 46.34 "Dzērienu vairumtirdzniecība" un grupa 47.25 "Alkoholisko un citu dzērienu mazumtirdzniecība specializētajos veikalos");

34.8. azartspēlēm un derībām (NACE 2. red. 92. nodaļa "Azartspēles un derības");

34.9. finanšu un apdrošināšanas darbībai (NACE 2. red. K sadaļa "Finanšu un apdrošināšanas darbības");

34.10. operācijām ar nekustamo īpašumu (NACE 2. red. L sadaļa "Operācijas ar nekustamo īpašumu", grupa 68.1 "Sava nekustama īpašuma pirkšana un pārdošana" un grupa 68.31 "Starpniecība darbībā ar nekustamo īpašumu");

34.11. aizdevumu refinansēšanai un restrukturēšanai;

34.12. uzsāktu projektu īstenošanai.

Ministru prezidents A. K. Kariņš

Ekonomikas ministrs J. Vitenbergs